text: Ingen pris-stigninger hos Sydtrafik
  14 januar 2011 kl. 11.26
  Sydtrafiks  kunder kan fortsætte med bussen til gammel pris. Taksterne bliver ikke forhøjet i år.
  Der var ellers mulighed for en mindre takststigning på 0,8 procent i år, fordi trafikselskabet sidste år ikke forhøjede taksterne så meget, som Trafikstyrelsens takstloft gav mulighed for.
  Men i stedet for at sætte priserne op med 0,8 procent i år, har Sydtrafik valgt at gemme takststigningen og eventuelt effektuere den til næste år.
  
  Nabo-selskaber hæver prisen
  Man kan altså tage bussen til samme pris som hidtil, så længe man vel at mærke holder sig inden for Sydtrafiks område. 
  Hvis man skal ind i naboregionerne er det en anden historie.
  Trafikselskaberne her, Midttrafik og Fynbus, har valgt at forhøje deres takster. En tur ind i deres områder vil derfor blive dyrere efter 16. januar.
  